# ΕΙΣΗΓΗΣΗ ΣΤΗΝ ΟΛΟΜΕΛΕΙΑ ΤΗΣ ΔΙΟΙΚΗΣΗΣ

# ΣΤΙΣ 10 ΓΕΝΑΡΗ 2020

Συνάδελφοι,

Η αρχή της νέας χρονιάς συνοδεύεται από την ταχεία προώθηση αντεργατικών μέτρων που έχει δρομολογήσει η κυβέρνηση της ΝΔ, αλλά και από επικίνδυνες εξελίξεις που αναπτύσσονται στην ευρύτερη περιοχή της Μεσογείου, σε σχέση με τον καθορισμό και την εκμετάλλευση των θαλάσσιων αποκλειστικών ζωνών και τις αντιπαραθέσεις μεταξύ των ιμπεριαλιστικών δυνάμεων για τον έλεγχο της περιοχής, των πλουτοπαραγωγικών πηγών, των δρόμων μεταφοράς τους.

Οι βασικοί άξονες, πάνω στους οποίους καλούμαστε να αναπτύξουμε την παρέμβασή μας, σηματοδοτούνται από αυτές τις γενικότερες εξελίξεις.

* Η κυβέρνηση της ΝΔ προωθεί και φέρνει μέσα στο μήνα νέο αντιασφαλιστικό πακέτο με στόχο να χτυπηθούν ασφαλιστικά δικαιώματα και κατακτήσεις, να ενισχυθεί ακόμη περισσότερο η ιδιωτικοποίηση της Κοινωνικής Ασφάλισης (Κ.Α) πάνω στις βάσεις που έβαλε η κυβέρνηση ΣΥΡΙΖΑ με το νόμο Κατρούγκαλου, αλλά και όλες οι προηγούμενες κυβερνήσεις.

Έχουμε επισημάνει, ότι ο στρατηγικός στόχος του κεφαλαίου και των κυβερνήσεών του είναι να απαλλαγεί όσο το δυνατό περισσότερο από τις υποχρεώσεις που έχει απέναντι στην Κ.Α. Υποχρεώσεις που απέκτησε κάτω από την πίεση των αγώνων των εργαζομένων τις προηγούμενες δεκαετίες. Θέλουν να μετατρέψουν την Κ.Α σε πλήρως ατομική υπόθεση του ασφαλισμένου, με ακόμη πιο βαριές συνέπειες για τους εργαζομένους, τους άνεργους, τους αυτοαπασχολουμένους, τα λαϊκά στρώματα.

* Υπάρχει εξέλιξη όσον αφορά τον καθορισμό του κατώτερου μισθού για το 2020. Η κυβέρνηση από τα τέλη του 2019 είχε ανακοινώσει ότι τον Φλεβάρη του 2020 θα ενεργοποιηθούν οι διαδικασίες που προβλέπει ο νόμος για τη διαβούλευση ώστε να καθορίσει το ύψος του κατώτερου μισθού. Πριν καν ξεκινήσει αυτή η διαδικασία η πλειοψηφία της ΓΣΕΕ υπέγραψε το πάγωμα του κατώτερου μισθού στο ύψος που καθορίστηκε το 2019. Με αυτό τον τρόπο η πλειοψηφία της ΓΣΕΕ διευκολύνει την κυβέρνηση να παγώσει τον κατώτερο μισθό, βάζει εμπόδια στη διεκδίκηση κλαδικών συμβάσεων με πραγματικές αυξήσεις σε μισθούς και μεροκάματα που διεκδικεί η Ομοσπονδία μας και το εργατικό κίνημα, σωματεία, ομοσπονδίες, εργατικά κέντρα που κατά εκατοντάδες το προηγούμενο διάστημα και σε συνθήκες κρίσης υπέγραψαν για τη διεκδίκηση ΣΣΕ με επίκεντρο τις ανάγκες των εργαζομένων.

Είναι τόση η βιασύνη της πλειοψηφίας της ΓΣΕΕ και της κυβέρνησης να μπλοκάρουν τις διεκδικήσεις των εργαζομένων για τον κατώτερο μισθό που έκαναν στην άκρη ακόμη και αυτή την καρικατούρα της διαβούλευσης. Δεν τους απασχολεί ούτε καν να τηρήσουν διαδικασίες που έχουν οι ίδιοι συνδιαμορφώσει. Όχι ότι θα υπήρχε διαφορετικό αποτέλεσμα από τη διαβούλευση, αλλά η συγκεκριμένη εξέλιξη δείχνει ότι θέλουν γρήγορα να κουκουλώσουν το ζήτημα του κατώτερου μισθού.

Ο ρόλος της πλειοψηφίας της ΓΣΕΕ αποκαλύπτεται και με αφορμή αυτό το γεγονός. Το φθινόπωρο αρνήθηκαν να κηρύξουν απεργία ενάντια στο νόμο που φακελώνει εργαζόμενους και συνδικάτα, που ακυρώνει κάθε δυνατότητα εφαρμογής ΣΣΕ, που θωρακίζει την ανάπτυξη με βάση τα συμφέροντα του κεφαλαίου και παρατείνει το αίσχος των άθλιων εργασιακών σχέσεων, μισθών, για εργαζόμενους υποστηρίζοντας ότι δε νομιμοποιείται να πάρει απόφαση απεργίας γιατί είναι μια διορισμένη διοίκηση από το δικαστήριο με συγκεκριμένες αρμοδιότητες. Τώρα, η ίδια διορισμένη πλειοψηφία υπογράφει το πάγωμα των μισθών !!

Ο ρόλος της στο πλευρό των κυβερνήσεων και του κεφαλαίου είναι διαχρονικός. Τώρα φαίνεται πως δεν κρατάνε ούτε τα προσχήματα γιατί προσβλέπουν σε βοήθεια από κυβέρνηση και αφεντικά ώστε να πραγματοποιήσουν ένα συνέδριο νοθείας με τους εργοδότες μέσα για να καθορίζουν απευθείας τι θα κάνουν και τι θα διεκδικούν οι εργαζόμενοι. Κάνουν τα πάντα για να διατηρήσουν τις θέσεις τους, για να στηρίζουν τη γραμμή του κεφαλαίου και να αντιμετωπίσουν το ταξικό συνδικαλιστικό κίνημα που ξεμπρόστιασε τα όργια νοθείας μπροστά στο επικείμενο συνέδριο της ΓΣΕΕ.

* Υπάρχουν σχεδιασμοί και δημόσιες τοποθετήσεις υπουργών και κυβερνητικών στελεχών για την άμεση ψήφιση νομοσχεδίου για τον περιορισμό των διαδηλώσεων. Πρόκειται για έναν σχεδιασμό που έρχεται σε συνέχεια παρόμοιων κατασταλτικών παρεμβάσεων ενάντια στους αγώνες των εργαζομένων, το περιεχόμενο τους, τη λειτουργία των συνδικάτων και το δικαίωμα της Απεργίας. Αφετηρία ήταν η ψήφιση του απεργοκτόνου νόμου της κυβέρνησης ΣΥΡΙΖΑ.

Η κυβέρνηση της ΝΔ θωράκισε ακόμη περισσότερο το κατασταλτικό οπλοστάσιο απέναντι στους εργαζόμενους με το ηλεκτρονικό φακέλωμα, που ψήφισε το φθινόπωρο και τώρα προστίθεται ένα ακόμη όπλο στη φαρέτρα του κεφαλαίου. Προσπαθούν να βάλουν τους αγώνες «στο γύψο» γιατί γνωρίζουν ότι η αντεργατική πολιτική, τα αντεργατικά μέτρα, δικαιολογημένα προκαλούν την οργή και την αγανάκτηση των εργαζομένων.

* Υπάρχουν γενικότερες εξελίξεις που πολλαπλασιάζουν τους κινδύνους για το λαό μας και για όλους τους λαούς της περιοχής της Μεσογείου.

Η επικύρωση, εντός των ημερών, της συμφωνίας για τις βάσεις του ΝΑΤΟ και των Αμερικάνων, που συμφώνησε η κυβέρνησης του ΣΥΡΙΖΑ και σφραγίζει με την ψήφιση στη βουλή η κυβέρνησης της ΝΔ, επιβεβαιώνει την εκτίμηση μας για το ρόλο των κυβερνήσεων στην υπηρέτηση των ιμπεριαλιστικών σχεδιασμών και πρέπει να βρει απέναντί της την αγωνιστική απάντηση των εργαζομένων, των φτωχών λαϊκών στρωμάτων. Πολύ περισσότερο γιατί αυτή η συμφωνία θα αξιοποιηθεί από το ΝΑΤΟ και τους Αμερικάνους στις πολεμικές αντιπαραθέσεις που εξελίσσονται με το Ιράν εμπλέκοντας τη χώρα μας και το λαό της ακόμη πιο βαθιά σε επικίνδυνους σχεδιασμούς.

Οι εξελίξεις με τις αμφισβητήσεις της Τουρκίας έναντι της Ελλάδας για τον καθορισμό της ΑΟΖ, τα διλλήματα που τίθενται στο λαό, επιβεβαιώνουν ότι στο πλαίσιο των ιμπεριαλιστικών αντιθέσεων, ανταγωνισμών και συγκρούσεων οι λαοί δεν έχουν τίποτα να κερδίσουν, ούτε μπορεί το ΝΑΤΟ, η ΕΕ να εγγυηθεί την ασφάλεια τους.

Συνάδελφοι,

Όλα τα παραπάνω δείχνουν πόσο συνθέτη και δύσκολη είναι η περίοδος που διανύουμε. Κατά συνέπεια, βγαίνει αβίαστα το συμπέρασμα ότι εμείς πρέπει να ενισχύσουμε την παρέμβαση μας με οδηγό τα συμφέροντα και τις ανάγκες της εργατικής τάξης, των φτωχών λαϊκών στρωμάτων, να φωτίσουμε τις αιτίες και τους υπευθύνους των προβλημάτων και να πάρουμε πρωτοβουλίες που θα δημιουργούν όρους και προϋποθέσεις, για να ανέβει ο αγώνας, να κατανοηθούν τα ζητήματα από τη σκοπιά των συμφερόντων της εργατικής τάξης, να αποδυναμωθεί η γραμμή του κεφαλαίου, των δυνάμεων του και η επίδραση μέσα στο εργατικό κίνημα και τους εργαζόμενους.

ΠΩΣ ΝΑ ΔΟΥΛΕΨΟΥΜΕ ΤΟ ΕΠΟΜΕΝΟ ΔΙΑΣΤΗΜΑ

Χωρίς να υποτιμούμε κανένα ζήτημα χρειάζεται να σχεδιάσουμε την παρέμβασή μας στον κλάδο ώστε να ανεβαίνει ο βαθμός κινητοποίησης, να δυναμώνουν οι αγώνες, να γίνονται θετικά βήματα στη συσπείρωση δυνάμεων, έτσι ώστε να ενισχύεται ο συνολικότερος αγώνας απέναντι στο κεφάλαιο, τις δυνάμεις του, την αντεργατική πολιτική.

**ΑΣΦΑΛΙΣΤΙΚΟ**

Από τώρα πρέπει να βάλουμε σε κίνηση δυνάμεις και σωματεία για την προετοιμασία **Πανελλαδικής Απεργιακής απάντησης** μπροστά στο νέο αντιασφαλιστικό νομοσχέδιο.

Χρειάζεται να αξιοποιηθεί το πλαίσιο αιτημάτων που έχουμε στον κλάδο ώστε να διευκολύνεται τόσο η παρέμβαση μας όσο και η κατανόηση του χαρακτήρα της επίθεσης.

* + - Αναγνώριση και διανομή των «υπέρ αγνώστων» ενσήμων.
    - Αναγνώριση χρόνου ανεργίας ως συντάξιμου με τη χρηματοδότησή του από το κράτος και την εργοδοσία.
    - Αύξηση του αντικειμενικού συντελεστή υπολογισμού των ενσήμων τουλάχιστον στο 1,50 από το 1,35 που είναι σήμερα.
    - Επαναφορά των ορίων ηλικίας συνταξιοδότησης, κατάργηση των νόμων που αύξησαν τα όρια ηλικίας.
    - Σύνταξη στα 55 χρόνια.
    - Καμιά επιχειρηματική δραστηριότητα στην Ασφάλιση και την Υγεία.
    - Διεύρυνση των δικαιούχων του χειμερινού επιδόματος με βελτίωση των προϋποθέσεων που απαιτούνται.
    - Σύνταξη με 4.050 ένσημα.

Όλα τα παραπάνω, μαζί με άλλα που έχουμε συζητήσει και επεξεργαστεί (προστασία υγείας ασφάλειας, καθεστώς αναπηρικών συντάξεων, παροχές του πρώην ΟΕΚ, που συνεχίζουμε να καταβάλλουμε εισφορές και να εισπράττονται από ΙΚΑ και ΟΑΕΔ χωρίς να έχουμε παροχές) βοηθάνε την παρέμβαση μας, φωτίζουν το χαρακτήρα των αντεργατικών σχεδιασμών.

Επίσης, η ολοκληρωμένη επιχειρηματολογία μας για την ιδιωτική ασφάλιση και το στόχο ενίσχυσης του ιδιωτικού πυλώνα στην Κ.Α, βοηθάει να καταλαβαίνουν οι εργαζόμενοι τις επιδιώξεις κράτους και εργοδοσίας.

**ΑΓΩΝΑΣ ΓΙΑ ΑΥΞΗΣΕΙΣ ΣΤΑ ΜΕΡΟΚΑΜΑΤΑ**

**ΚΑΙ ΥΠΟΓΡΑΦΗ ΚΛΑΔΙΚΗΣ ΣΥΜΒΑΣΗΣ**

Εδώ υπάρχει αρκετή πείρα που μπορεί να μας οδηγήσει. Οι κλαδικές απεργίες και οι αγώνες που δοθήκαν στα εργοτάξια την προηγούμενη χρονιά βοήθησαν και έδωσαν αποτελέσματα. Βοήθησαν να ανέβει το αγωνιστικό διεκδικητικό κλίμα συνολικά μέσα στον κλάδο και έφεραν συγκεκριμένα θετικά αποτελέσματα με αυξήσεις σε μεροκάματα σε μια σειρά εργοτάξια.

Συνέβαλαν στην καλύτερη λειτουργία των σωματείων, στο περιεχόμενο της παρέμβασης, τροφοδότησαν με δυναμική την αντιπαράθεση με την εργοδοσία. Σε αυτή τη φάση πρέπει να προσθέσουμε έναν ακόμη κρίκο στην αντιπαράθεση με την εργοδοσία που αφορά το ωράριο εργασίας, εργάσιμο χρόνο, που αντικειμενικά συνδέεται με την πάλη για υπογραφή των ΣΣΕ.

Στις αγωνιστικές κινητοποιήσεις στα εργοτάξια και στον κλάδο συνολικότερα πρέπει να σηκωθεί και αυτό το ζήτημα δίπλα σε όσα έχουμε ήδη κουβεντιάσει.

Χρειάζεται καλή προετοιμασία για την ενημέρωση των συναδέλφων και καλή επιλογή των μορφών πάλης που θα μας εξασφαλίσουν αποτελέσματα τόσο στη συσπείρωση δυνάμεων, όσο και στην επίτευξη του στόχου. Ο στόχος είναι *…(προφορικά).*

Επίσης, μπορούμε να πούμε γνώμη για την περίπτωση κήρυξης Κλαδικής Πανελλαδικής Απεργίας, για το ζήτημα της Σύμβασης σε συνδυασμό με ορισμένα ασφαλιστικά αιτήματα, («υπέρ αγνώστων» κ.ά.). Να πάρουμε υπόψη, ποιος θα είναι ο κατάλληλος χρόνος που θα εξασφαλίζει την πλευρά της προετοιμασίας, αλλά και της συνέχειας της κλιμάκωσης μετά τις απεργιακές κινητοποιήσεις που θα γίνουν άμεσα για το Ασφαλιστικό. Να σκεφτούμε την πιθανότητα για το πρώτο 15νθημερο του Μάρτη.

Συνάδελφοι,

Τα ζητήματα που συνδέονται με τις γενικότερες εξελίξεις και κινδύνους στη χώρα μας και στην ευρύτερη περιοχή της Μεσογείου πρέπει να γίνουν αντικείμενο συζήτησης και κινητοποίησης στα σωματεία.

Το νομοσχέδιο της συμφωνίας των κυβερνήσεων ΗΠΑ-Ελλάδας για τις βάσεις καθώς και οι εξελίξεις με τις κινήσεις της Τουρκίας χρειάζονται αντανακλαστικά από την πλευρά των σωματείων.

Για παράδειγμα, δεν μπορεί να αναβαθμίζεται ο ρόλος του νατοϊκού στρατηγείου στη Λάρισα ή να δημιουργούνται αλλού στρατιωτικές βάσεις, εγκαταστάσεις, στρατιωτικές αποθήκες, για να λειτουργήσουν ως ορμητήρια στα ιμπεριαλιστικά σχέδια και τις στρατιωτικές αποστολές και να μην υπάρχει αντίδραση από τα σωματεία μας, να μην γίνεται κινητοποίηση, να υπάρχει αμηχανία και να μην αποκαλύπτεται ξανά και ξανά ο ρόλος των κυβερνήσεων.

*Χρειάζεται να επαναφέρουμε όλα όσα έχουμε συζητήσει το προηγούμενο διάστημα για τον χαρακτήρα των πολέμων, των στρατιωτικών επεμβάσεων.*

*Να δυναμώσει ο αγώνας με το πλαίσιο πάλης που έχουμε. Να δυναμώσει η αντιιμπεριαλιστική, αντιμονοπωλιακή, αντιπολεμική γραμμή.*

*Να απαιτηθεί να φύγουν οι νατοϊκές και αμερικάνικες βάσεις, καμιά εμπλοκή της χώρας στους πολεμικούς σχεδιασμούς κλπ.*

Συνάδελφοι,

Μπορεί να φαίνεται ότι έχουμε μπροστά μας πολλά ζητήματα να προωθήσουμε. Όλα όμως υποτάσσονται σε ένα βασικό καθήκον, να ανέβει ο βαθμός οργάνωσης και διεκδίκησης. Να συσπειρωθούν περισσότεροι στη γραμμή πάλης της Ομοσπονδίας μας.

Να ανατρέψουμε ένα κλίμα μοιρολατρίας που ενισχύθηκε στα 10 χρόνια της κρίσης κάτω από το βάρος της ψευδαίσθησης, της αυταπάτης ότι οι λύσεις στα προβλήματα μπορεί να δοθούν στα πλαίσια μιας υποτίθεται «προοδευτικής, αριστερής» κυβέρνησης.

Οι λύσεις, που έχουμε ανάγκη εμείς οι εργάτες, απαιτούν αγώνα και σύγκρουση με την αντεργατική πολιτική των κυβερνήσεων, με το κεφάλαιο και τα συμφέροντα του. Απαιτούν αγώνα με επίκεντρο τις λαϊκές εργατικές ανάγκες. Αυτό το καθήκον καλούμαστε να υλοποιήσουμε.

* **Εκλογή νέου Γενικού Γραμματέα**
* **Απόφαση για κάλυψη μισθού και για παράδειγμα οικοδομικής ασφάλισης από 1η Γενάρη 2020, του Προέδρου της Ομοσπονδίας Τασιούλα Γιάννη**
* **17ο ΣΥΝΕΔΡΙΟ της UITBB** Κατάλογος προσκεκλημένων Ομοσπονδίας:

*Από Αθήνα*:

Κατσαντώνης Βασίλης

Αναγνώστου Γιάννης

Αλεξανδράκης Παύλος

Ζιώγας Κώστας

Τασιούλας Τάσος

Παπανδρέου Θοδωρής

Πάσουλας Γιάννης

*Από άλλες πόλεις*:

Γωνιανάκης Γιάννης

Αγγελόπουλος Δημήτρης

Γεράκης Άγγελος

Νάκος Θανάσης

Βαλώζος Γιώργος

* **Πρόσκληση για Γενικό Συμβούλιο**

Σάββατο 22 Φλεβάρη